Fælles Leder og Bestyrelse beretning

Spejderåret 2023 er forbi, og det har været et år med få medlemmer, hvilket gør udførelsen af et godt spejdermøde svært, men vi kæmper for at få tingene vendt. Vi har prøvet at søsætte nye initiativer og arbejder løbende på gode ideer. Årets højdepunkter må være:

SFO'en besøgte os i marts. Vi havde planlagt aktiviteter ud fra et troldetema, hvilket var nærliggende, da vi har trolden Ivan i baghaven. Aktiviteterne omfattede også en tur forbi trolden, og undervejs var der lege, bål, snobrød og saftevand. Det var en stor succes. SFO'en ønsker at komme oftere, og bestyrelsen bakker op om det, da det anses for at være et godt skridt på vejen til flere spejdere.

Sankt Hans Dagen faldt i 2023 på en fredag, og vi havde fået sponsoreret hoppepuder og musikeren Peter Vildmand til at komme og spille. Vi serverede pølser med brød og kartoffelsalat i store mængder, samt havde lykkehjul og tombola. Arrangementet var en kæmpe succes, selvom et afbrændingsforbud gjorde, at det store bål blev aflyst. Det gjorde det svært at holde på folk sidst på aftenen, hvor vi mistede lidt omsætning i forhold til året før, men alligevel endte vi med et fornuftigt overskud på arrangementet.

Vi afholdt 4 loppemarkeder i løbet af 2023, alle med et godt overskud. Det sidste loppemarked afholdt vi i november til julearrangementet i byen. Vi havde en stand, hvor man kunne lave genbrugsjulepynt, som man kunne pynte vores hjemmelavede juletræ med genbrugsmaterialer. Vi havde også i denne anledning booket Mariagerfjords miljøagent-trailer, som vi havde pakket ud, og lærte de forbipasserende om affaldshåndtering i hverdagen derhjemme.

I sommeren 23 fik vi en henvendelse fra Kamilla Frederiksen, som gerne ville være med til at starte familiespejder op i Mariagerspejderne. Vi havde før haft en familiespejdergren, så det var en stor glæde, at vi kunne få banket liv i den igen! Familiespejder har kørt hele efteråret, og der har været en fornuftig tilslutning. Vi håber i løbet af foråret 2024 at gøre flere familier opmærksomme på, at der er familiespejder i Mariager, så vi kan få større tilslutning til det.

I september havde Mini/mikro overnatning i hytten. De mødtes fredag aften, hvor aktiviteterne allerede startede. Aftenen skulle have været brugt på stjerneobservation, men det var for overskyet, så aktiviteterne blev rykket ind i teltet i stedet. Lørdag morgen skulle vi af sted på tur op i Alstrup Krat, hvor lederne havde arrangeret et par aktiviteter for spejderne. Først skulle vi have lavet en lejrplads, hvor vi kunne spise vores middagsmad i tørvejr, da vejret var lidt ustabil med jævne byger. Da lejrpladsen var lavet, gik vi i gang med at bygge pindsvins skjul til skovens pindsvin. Vi så ikke nogen pindsvin, men vi håber, de benytter sig af skjulet. Nu var der tid til at brænde lidt energi af! Mathias, en af gruppens to træklatringsinstruktører, havde lavet en kæmpe gynge i træerne, som spejderne havde stor fornøjelse af og brugte meget tid ved. Nu var der tid til middagsmad, og vi lavede burgere på trangia, hvilket var en stor succes for både spejdere og ledere. Til sidst gik vi en tur rundt i skoven og så de fredede hulveje, inden vi vendte tilbage til hytten og sluttede af.

I oktober havde bestyrelsen og ledergruppen fællesmøde, hvor vi alle havde mulighed for at bringe en masse ideer på bordet, som vi kunne diskutere i fællesskab. Vi udarbejdede også et årshjul med de aktiviteter, vi allerede har, og dem, vi stræber efter at afholde i fremtiden. Det var et rigtig godt møde, som vi planlægger at holde mindst en gang om året i fremtiden.

Sarah og Mathias blev valgt til korpsrådsmøde for Mariagerspejderne, og de deltog fra den 17.-19. november. Mødet fandt traditionen tro sted på Hotel Legoland i Billund sammen med 926 spejdere fra rundt om i landet. Fredag aften brugte vi på at høre om fremtidens spejderhytte, som paraplyorganisationen SPEJDERNE har arbejdet på. Det er en rigtig fed hytte, som vi håber, mange spejdergrupper får glæde af, da det er muligt at søge støtte fra A.P. Møllerske Støttefond for at få den opført. Da der var valgår til korpsledelsen, foregik det meste af lørdagen med at møde kandidater til den nye korpsledelse, hvor vi kunne danne os et førstehåndsindtryk og høre deres syn på fremtidens DDS. Hele søndagen foregik i Lalandias gymnastiksal, hvor selve korpsrådsmødet blev afholdt. Mødet var rigtig godt, og det er fedt at mærke fællesskabet i salen, især fordi man kan mærke, at alle brænder for spejderarbejdet! Vi fik valgt den nye korpsledelse, som består af både nye og gamle medlemmer, og de næste 2 år skal de være med til at forme Det Danske Spejderkorps.

Vi har længe drømt om en ny trailer hos Mariagerspejderne, da vores gamle trailer havde en del år på bagen, og i takt med at vi henter flere lopper ude hos folk, havde vi brug for en ny. Christian og Allan fra loppemarkedsudvalget udarbejdede en ansøgning til Sparekassen Danmark Fondene, og vi var så heldige, at vores ansøgning til Sparekassen Danmark Fonden Hobro blev godkendt med 42.438,00 kr. Pengene har spejderne brugt til en ny lukket trailer med logo, der blandt andet skal bruges til at transportere lopper til spejdernes loppemarked samt til at tage med på lejrture, hvor mad, udstyr og bagage kan opbevares sikkert og tørt inde i traileren.

Til slut vil bestyrelsen gerne takke alle ledere og forældre, der hjælper til i MariagerSpejderne, for deres store arbejde med spejderne. I gør en stor forskel for rigtig mange børn og unge. På vegne af bestyrelsen i DDS Mariagerspejderne, Allan Rasmussen, formand for bestyrelsen, og Mathias Andersen, gruppeleder.

*Beretningen bliver ikke læst højt på grupperådsmødet, så tag gerne stilling hjemmefra om den kan godkendes.*